
–	ņemot vērā Eiropas Cilvēktiesību konvenciju, ko Azerbaidžāna ir ratificējusi,
–	ņemot vērā Reglamenta 150. panta 5. punktu un 136. panta 4. punktu,
A.	tā kā kopš 2023. gada Azerbaidžānas varasiestādes ir iesaistījušās sistemātiskā apspiešanā, vēršoties pret pilsonisko sabiedrību, politisko opozīciju, cilvēktiesību aizstāvjiem, LGBTI+ kopienu un neatkarīgajiem medijiem, kas pastiprinājās konferences COP29 laikā;
B.	tā kā Azerbaidžānā ir vairāk nekā 300 politieslodzīto, kā arī 23 armēņu karagūstekņi, viņu vidū bijušās pašpasludinātās Kalnu Karabahas Republikas vadītāji;
C.	tā kā politieslodzītais un 2024. gada Saharova balvas finālists Gubad Ibadoghlu joprojām atrodas mājas arestā; tā kā Eiropas Cilvēktiesību tiesa nolēma, ka viņa veselības stāvoklis ir kritisks, kam nepieciešama hospitalizācija un steidzama sirds operācija;
D.	tā kā pilsoniskās sabiedrības līderis Anar Mammadli kopš 2024. gada aprīļa atrodas pirmstiesas apcietinājumā, kas pamatojas uz fiktīvām apsūdzībām, un viņa veselība pasliktinās veselības aprūpes atteikuma dēļ;
E.	tā kā 2024. gada decembra sākumā Azerbaidžānas varasiestādes arestēja “Meydan TV” žurnālistus Aynur Ganbarova, Aytaj Ahmadova, Khayala Agayeva, Natig Javadli un Aysel Umudova un žurnālistus Ramin Jabrayilzade un Ahmad Mukhtar; tā kā tās arī arestēja Baku Žurnāliskas skolas direktora vietnieku Ulvi Tahirov, politisko līderi Azer Gasimli un cilvēktiesību aizstāvi Rufat Safarov; tā kā visiem tiek izvirzītas nepamatotas, politiski motivētas apsūdzības;
F.	tā kā konferencē COP29 apsargi uzbruka vides aktīvistam Kamran Mammadli un viņam ir noteikts ceļošanas aizliegums;
G.	tā kā regulāri tiek pārkāptas ieslodzīto cilvēktiesības, turot viņus apcietinājumā necilvēcīgos apstākļos, spīdzinot un īpaši vajājot politieslodzītās sievietes, viņu vidū Nargiz Absalamova,
1.	stingri nosoda to, ka saskaņā ar saņemtajām ziņām Azerbaidžānas režīms pastāvīgi pārkāpj cilvēktiesības, tostarp vārda, biedrošanās un miermīlīgas pulcēšanās brīvību, un to, ka tas ļaunprātīgi izmanto krimināltiesību sistēmu politiski motivētā veidā;
2.	mudina Azerbaidžānas iestādes nekavējoties izbeigt represijas pret visām disidentu grupām un bez nosacījumiem atbrīvot visus cilvēktiesību aizstāvjus, žurnālistus un politiskos un citus aktīvistus, pret kuriem ierosinātas safabricētas, politiski motivētas apsūdzības, un atcelt visas pret viņiem celtās apsūdzības;
3.	prasa iestādēm nekavējoties atcelt ceļošanas aizliegumu G. Ibadoghlu, bez nosacījumiem atcelt visas pret viņu izvirzītās apsūdzības un ļaut viņam saņemt steidzamu ārstēšanu ārvalstīs; pauž nožēlu par to, ka G. Ibadoghlu netika atļauts apmeklēt Saharova balvas pasniegšanas ceremoniju vai pieslēgties tai attālināti;
4.	aicina Azerbaidžānu atcelt nepamatotus ierobežojumus neatkarīgajiem medijiem, saskaņojot savus tiesību aktus par nevalstisko grupu un mediju reģistrāciju un finansēšanu ar Venēcijas komisijas ieteikumiem; prasa iestādēm izbeigt “Meydan TV”, “Toplum TV”, “Abaz Media” un “Kanal13” apspiešanu;
5.	prasa saskaņā ar ES globālo cilvēktiesību sankciju režīmu piemērot ES sankcijas Azerbaidžānas amatpersonām, kas ir atbildīgas par nopietniem cilvēktiesību pārkāpumiem, tostarp Fuad Alasgarov, Vilayat Eyvazov un Ali Naghiyev;
6.	uzstāj, ka jebkuram ES un Azerbaidžānas partnerības nolīgumam — tostarp enerģētikas jomā — ir jābūt neatņemami saistītam ar nosacījumu, ka tiek ievērotas pamattiesības un tiek atbrīvoti visi politieslodzītie; aicina Komisiju apturēt 2022. gada saprašanās memorandu par stratēģisku partnerību enerģētikas jomā;
7.	uzdod priekšsēdētājai nosūtīt šo rezolūciju Padomei, Komisijai, PV/AP, dalībvalstīm, kā arī Azerbaidžānas prezidentam, valdībai un parlamentam.

